b'\n_START_ARTICLE_\nGrundy NewBrain\n_START_SECTION_\nProjekto prad\xc5\xbeia\n_START_PARAGRAPH_\nNewBrain projektas prasid\xc4\x97jo 1978 metais, kada Sinclair Radionics prad\xc4\x97jo projektin\xc4\xaf darb\xc4\x85 su dizaineriu Mike Wakefield ir program\xc5\xb3 in\xc5\xbeinieriumi Basil Smith. Projekto tikslas buvo sukurti konkurencing\xc4\x85 produkt\xc4\x85 Apple kompanijos kompiuteriui. Ta\xc4\x8diau \xc5\xa1is tikslas sunkiai atitiko Klaivo Sinklerio pozicij\xc4\x85 kurti nebrangius, pla\xc4\x8diai visuomenei skirtus produktus. Kai jam tapo akivaizdu, kad NewBrain negal\xc4\x97s b\xc5\xabti parduodamas u\xc5\xbe ma\xc5\xbeesn\xc4\x99 nei \xc2\xa3100 kain\xc4\x85, jis nukreip\xc4\x97 savo mintis \xc4\xaf Sinclair ZX80 projekt\xc4\x85, kuris buvo kuriamas jo kitos kompanijos \xe2\x80\x93 Science of Cambridge._NEWLINE_National Enterprise Board organizacija, kuriai priklaus\xc4\x97 Sinclair Radionics dalis, perk\xc4\x97l\xc4\x97 NewBrain projekt\xc4\x85 \xc4\xaf jai priklausan\xc4\x8di\xc4\x85 Newbury Laboratories.\n_START_SECTION_\nNewBrain ir BBC micro projektas\n_START_PARAGRAPH_\n1980 prad\xc5\xbeioje, BBC Further Education departamentas sugalvojo kompiuterinio ra\xc5\xa1tingumo program\xc4\x85, daugiausia po BBC dokumentinio filmo The Mighty Micro, kuriame Jungtin\xc4\x97s Karalyst\xc4\x97s \xe2\x80\x9eNacionalin\xc4\x97 Fizikos Laboratorijos\xe2\x80\x9c profesorius Christopher Evans numat\xc4\x97 art\xc4\x97jan\xc4\x8di\xc4\x85 mikrokompiuteri\xc5\xb3 revoliucij\xc4\x85. \xc5\xa0is filmas buvo tiek \xc4\xaftakingas, kad \xc4\xafvair\xc5\xabs klausimai \xc5\xa1ia tema pasiek\xc4\x97 ir parlament\xc4\x85. BBC Engineering buvo duotas nurodymas apibr\xc4\x97\xc5\xbeti specifikacijas \xc5\xa1iam tikslui pasiekti._NEWLINE_D\xc4\x97l kilusi\xc5\xb3 klausim\xc5\xb3 parlamente JK Pramon\xc4\x97s departamentas (angl. Department of Industry arba (DoI)) susidom\xc4\x97jo \xc5\xa1ia programa, tuo tarpu BBC Enterprises mat\xc4\x97 galimyb\xc4\x99 parduoti vis\xc4\x85 kompiuteri\xc5\xb3 serij\xc4\x85._NEWLINE_Galiausiai, d\xc4\x97l dalinio spaudimo i\xc5\xa1 DoI pasirinkti brit\xc5\xb3 sistem\xc4\x85, BBC pasirinko NewBrain. BBC specifikacijos buvo apra\xc5\xa1ytos pagal NewBrain specifikacijas, tikriausiai tikintis, kad Newbury Laboratories paduos parai\xc5\xa1k\xc4\x85 ir laim\xc4\x97s. Ta\xc4\x8diau taip ne\xc4\xafvyko. Nors NewBrain buvo aktyviai vystomas Newbury laboratorijose, greitai tapo ai\xc5\xa1ku, kad Newbury negal\xc4\x97s jo pagaminti. Newbury nepateik\xc4\x97 parai\xc5\xa1kos ir atidar\xc4\x97 vartus kitoms kompanijoms._NEWLINE_BBC programa, kuri i\xc5\xa1 prad\xc5\xbei\xc5\xb3 buvo suplanuota vykdyti 1981 met\xc5\xb3 ruden\xc4\xaf, buvo perkelta \xc4\xaf 1982 met\xc5\xb3 pavasar\xc4\xaf. Po to, kai apie pasikeitusius planus su\xc5\xbeinojo Chris Curry ir Klaivas Sinkleris, BBC leido kitoms kompanijoms pateikti savo pasi\xc5\xablymus. Chris Curry, apsilank\xc4\x99s BBC, \xc4\xaftikino juos pakeisti specifikacijas taip, kad Acorn Computers gal\xc4\x97t\xc5\xb3 pateikti savo projekt\xc4\x85. BBC galiausiai pasirinko j\xc5\xb3 kompiuter\xc4\xaf._NEWLINE_Po \xc5\xa1io BBC sprendimo, British Technology Group (kuri pakeit\xc4\x97 NEB), pardav\xc4\x97 galutin\xc4\xaf kompiuterio dizain\xc4\x85 ir produkcij\xc4\x85 Grundy kompanijai. Grundy ie\xc5\xa1kojo galimyb\xc4\x97s patekti \xc4\xaf asmenini\xc5\xb3 kompiuteri\xc5\xb3 versl\xc4\x85.\n_START_SECTION_\nModeliai\n_START_PARAGRAPH_\nBuvo i\xc5\xa1leisti du kompiuterio modeliai. \xe2\x80\x9eA\xe2\x80\x9c modelis atvaizduodavo vaizd\xc4\x85 \xc4\xaf televizori\xc5\xb3 arba monitori\xc5\xb3. Tuo tarpu \xe2\x80\x9eAD\xe2\x80\x9c modelis dar tur\xc4\x97jo vienos linijos, 16 simboli\xc5\xb3 ekran\xc4\x85 ant paties kompiuterio. D\xc4\x97l to, kad programuotojai negal\xc4\x97jo su\xc5\xbeinoti, kuris i\xc5\xa1 modeli\xc5\xb3 naudojamas, \xc5\xa1is ekran\xc4\x97lis buvo beveik kuriozas, nors ir leido atlikti operacijas be televizoriaus ar monitoriaus \xe2\x80\x93 VF ekranas reaguodavo \xc4\xaf kursoriaus mygtuk\xc5\xb3 paspaudimus ir jame vaizdas pasislinkdavo. Buvo i\xc5\xa1leistas dar vienas papildomas modelis, ta\xc4\x8diau jis buvo skirtas farmacijos \xc5\xa1akai ir netur\xc4\x97jo galimyb\xc4\x97s i\xc5\xa1vesti vaizd\xc4\x85 \xc4\xaf ekran\xc4\x85, i\xc5\xa1skyrus VF ekran\xc4\x85, ir niekada nebuvo pla\xc4\x8diai diskutuotas._NEWLINE_Buvo i\xc5\xa1leistas ir papildomas blokas, suteik\xc4\x99s papildomos operatyviosios atminties, formaliai iki 2 MB, ir prapl\xc4\x97timo jung\xc4\x8di\xc5\xb3, bet \xc4\xafrenginys buvo nestabilus._NEWLINE_V\xc4\x97liau buvo prieinama ir CP/M 2.2 operacin\xc4\x97 sistema.\n_START_SECTION_\nKomercinis panaudojimas\n_START_PARAGRAPH_\nGrundy nepavyko tinkamai susidoroti su NewBrain konstrukcija ir gamyba. Korpuso spalvos (kremin\xc4\x97 ir ruda) buvo pasirinktos pagal nutyl\xc4\x97jim\xc4\x85 tokios, kokiomis jas gamino korpus\xc5\xb3 gamintojas. Ketintos naudoti oran\xc5\xbein\xc4\x97 ir ruda spalvos niekada oficialiai nebuvo suderintos. Monochrominio kompiuterio kaina (apie 250 svar\xc5\xb3 sterling\xc5\xb3 1983 metais) buvo auk\xc5\xa1ta palyginus su spalvotu ir dvigubai pigesniu ZX Spectrum. Kompiuteris buvo gaminamas i\xc5\xa1 daugyb\xc4\x97s atskir\xc5\xb3 logikos komponent\xc5\xb3 tuo tarpu kai konkurentai naudojo logikos masyvus, kurie gerokai suma\xc5\xbeindavo komponent\xc5\xb3 skai\xc4\x8di\xc5\xb3. D\xc4\x97l \xc5\xa1ios prie\xc5\xbeasties NewBrain gamyba ir surinkimas buvo brang\xc5\xabs._NEWLINE_Reklama buvo skurdi, o programin\xc4\x97 \xc4\xafranga prastos kokyb\xc4\x97s. Did\xc5\xbeioji dalis programin\xc4\x97s \xc4\xafrangos buvo para\xc5\xa1yta primityviu BASIC kodu, kai konkurent\xc5\xb3 sistemose buvo si\xc5\xablomos programos, para\xc5\xa1ytos ma\xc5\xa1ininiu kodu, d\xc4\x97l to, j\xc5\xb3 pasi\xc5\xablymai b\xc5\xabdavo ma\xc5\xbeesni ir greitesni. NewBrain \xe2\x80\x9eoptimizacija\xe2\x80\x9c buvo tokia, kad BASIC kodas buvo saugomas du kartus: vien\xc4\x85 kart\xc4\x85 prasmini\xc5\xb3 element\xc5\xb3 schema, kit\xc4\x85 kart\xc4\x85 \xe2\x80\x9ep - kodu\xe2\x80\x9c (p - code) \xe2\x80\x93 efektyviai steku paremta Forth tipo schema, skirta greitesniam ROM paprogrami\xc5\xb3 kvietimui interpretatoriuje. Ta\xc4\x8diau, \xc5\xa1i savyb\xc4\x97 sul\xc4\x97tindavo dideles programas d\xc4\x97l p - kodo sugeneravimo, \xc4\xafvykdymo ir pa\xc5\xa1alinimo laiko s\xc4\x85naud\xc5\xb3 ir papildomo atminties naudojimo p - kodui saugoti.\n_START_SECTION_\nProgramin\xc4\x97s \xc4\xafrangos aspektai\n_START_PARAGRAPH_\nProgramin\xc4\x97 \xc4\xafranga buvo ne\xc4\xafprasta. Visos \xc4\xafvedimo/i\xc5\xa1vedimo operacijos buvo srautin\xc4\x97s ir ortogonalios: bet kuris \xc4\xafrenginys gal\xc4\x97jo b\xc5\xabti pakeistas alternatyviu, nors \xc5\xbeinyne buvo persp\xc4\x97jama, kad \xc4\xafrenginiai turi b\xc5\xabti pasirenkami atsargiai. Vaizdo i\xc5\xa1vest\xc4\xaf buvo galima nusi\xc5\xb3sti \xc4\xaf klaviat\xc5\xabr\xc4\x85, nors tokiu atveju neb\xc5\xabt\xc5\xb3 jokio i\xc5\xa1vedimo, galima buvo papra\xc5\xa1yti \xc4\xafvedimo i\xc5\xa1 spausdintuvo, nors ir \xc5\xa1iuo atveju nelabai kas atsitikt\xc5\xb3. \xc5\xa0is po\xc5\xbei\xc5\xabris palengvino program\xc5\xb3 k\xc5\xabrim\xc4\x85, kurios gal\xc4\x97jo apsikeisti i\xc5\xa1vesties ir \xc4\xafvesties informacija, ateinan\xc4\x8dia i\xc5\xa1 ekrano, klaviat\xc5\xabros ar juostos._NEWLINE_Grafinis vaizdas buvo atskirtas nuo tekstinio vaizdo ir buvo atidaromas atskiru srautu, kuris dalinosi erdve su tekstiniu vaizdu. Grafin\xc4\x97s komandos buvo paremtos \xe2\x80\x9ev\xc4\x97\xc5\xbelio grafikos\xe2\x80\x9c rakta\xc5\xbeod\xc5\xbeiais ir suteik\xc4\x97 lanks\xc4\x8di\xc4\x85 pai\xc5\xa1ymo sistem\xc4\x85. Paskutin\xc4\x97s dvi NewBrain ROM versijos prid\xc4\x97jo nauj\xc5\xb3 grafikos komand\xc5\xb3 (ROM 1.9 prid\xc4\x97jo dvi, ROM 2.0 dar \xc5\xa1iek tiek daugiau). Ta\xc4\x8diau, siekiant i\xc5\xa1laikyti suderinamum\xc4\x85, ma\xc5\xbeai programin\xc4\x97s \xc4\xafrangos naudojo \xc5\xa1ias papildomas komandas. Buvo \xc5\xbeenkl\xc5\xb3, rodan\xc4\x8di\xc5\xb3, kad Grundy planavo pasi\xc5\xablyti ROM 2.0 esamiems vartotojams, ta\xc4\x8diau kompanija ma\xc5\xbedaug tuo momentu nustojo egzistavusi._NEWLINE_BASIC buvo apra\xc5\xa1oma kaip prapl\xc4\x97sta ANSI BASIC versija, bet, i\xc5\xa1 tikr\xc5\xb3j\xc5\xb3, ji buvo prapl\xc4\x97sta suma\xc5\xbeintos ANSI minimal BASIC versija. Pagrindinis apribojimas buvo toks, kad kintam\xc5\xb3j\xc5\xb3 vardai gal\xc4\x97jo susid\xc4\x97ti tik i\xc5\xa1 vienos raid\xc4\x97s arba i\xc5\xa1 vienos raid\xc4\x97s ir po jo sekan\xc4\x8diu skai\xc4\x8diumi. Taip pat nebuvo joki\xc5\xb3 proced\xc5\xabr\xc5\xb3, tik klasikin\xc4\x97s GOTO ir GOSUB._NEWLINE_Grundy si\xc5\xabl\xc4\x97 Software Technical Manual (programin\xc4\x97s \xc4\xafrangos technin\xc4\x99 dokumentacij\xc4\x85), kuri tebuvo niekada nepristatyto asemblerio dokumentacija. I\xc5\xa1 jos vartotojai gal\xc4\x97jo su\xc5\xbeinoti \xc4\xafvairias paprogrames, kurias buvo galima i\xc5\xa1kviesti i\xc5\xa1 ROM, bet ji neapra\xc5\xa1\xc4\x97 atminties nustatymo ar kvietimo parametr\xc5\xb3. \xc5\xa0is praleista dalis v\xc4\x97liau buvo apra\xc5\xa1yta vienos i\xc5\xa1 vartotoj\xc5\xb3 grupi\xc5\xb3, bet iki to laiko Grundy kompanija \xc5\xbelugo ir buvo parduota Tradecom kompanijai._NEWLINE_Grundy pav\xc4\x97lavo ir su \xc4\xafvairiais aparatin\xc4\x97s \xc4\xafrangos ir programiniais prapl\xc4\x97timais, kurie gal\xc4\x97jo pad\xc4\x97ti NewBrain kompiuteriui i\xc5\xa1likti konkurencingu: floppy diskeli\xc5\xb3 valdiklis buvo i\xc5\xa1leistas per v\xc4\x97lai, prapl\xc4\x97timo modulis (su papildoma operatyvi\xc4\x85ja atmintimi) taip pat, dalis aparatin\xc4\x97s \xc4\xafrangos neveik\xc4\x97, pa\xc5\xbead\xc4\x97ta programin\xc4\x97 \xc4\xafranga (Pascal, Comal, skryd\xc5\xbeio simuliatorius) niekada nebuvo i\xc5\xa1leista; kalbos apie model\xc4\xaf su spalv\xc5\xb3 palaikymu niekada nevirto realybe. Dar Newbury 1981 metais \xc5\xbead\xc4\x97jo i\xc5\xa1leisti ne\xc5\xa1iojam\xc4\x85 kompiuterio variant\xc4\x85, bet \xc5\xa1ios versijos pl\xc4\x97tojimas buvo sustabdytas. Planuotas akumuliatori\xc5\xb3 rinkinys tegal\xc4\x97jo palaikyti kompiuterio darb\xc4\x85 apie 30 minu\xc4\x8di\xc5\xb3, tod\xc4\x97l Grundy nemat\xc4\x97 komercin\xc4\x97s prasm\xc4\x97s tokiam papildymui i\xc5\xa1leisti.\n_START_SECTION_\nPabaiga\n_START_PARAGRAPH_\nTradecom nupirko Grundy Business Systems kompanij\xc4\x85 1983 metais, siekdama \xc4\xafvykdyti kontrakt\xc4\x85 kompiuteri\xc5\xb3 tiekimui Nyderland\xc5\xb3 mokyklose ir mokymo centruose. Nors Tradecom tvirtino, kad ji past\xc5\xabm\xc4\x97s NewBrain projekt\xc4\x85 \xc4\xaf priek\xc4\xaf, t\xc4\x99sdama jos tobulinim\xc4\x85 ir u\xc5\xbetikrindama jos ateit\xc4\xaf, ta\xc4\x8diau realyb\xc4\x97je ma\xc5\xbeai kas buvo \xc4\xafgyvendinta. NewBrain greitai nublanko ir nebuvo daugiau pagaminta n\xc4\x97 vieno naujo kompiuterio. Tradecom kompanija tiek\xc4\x97 NewBrain kompiuterius tik i\xc5\xa1 u\xc5\xbesilikusi\xc5\xb3 atsarg\xc5\xb3. Prane\xc5\xa1imu spaudai buvo paskelbta apie nauj\xc4\x85 gamykl\xc4\x85 Indijoje, skirt\xc4\x85 apr\xc5\xabpinti NewBrain kompiuteriais Europos ir Indijos rink\xc4\x85, bet niekas nebuvo \xc4\xafgyvendinta.\n_START_SECTION_\nKas i\xc5\xa1liko\n_START_PARAGRAPH_\nEgzistuoja keletas NewBrain vartotoj\xc5\xb3 grupi\xc5\xb3. Oland\xc5\xb3 NewBrain vartotoj\xc5\xb3 grup\xc4\x97s tinklalapyje yra \xc4\xafvairi\xc5\xb3 publikacij\xc5\xb3 pdf formatu. Jame taip pat galima rasti daugum\xc4\x85 \xc5\xa1iam kompiuteriui skirt\xc5\xb3 program\xc5\xb3, kurias galima paleisti ir sukurtame NewBrain emuliatoriuje.'